Ster ‘verorber’ 15 aardgrootte planeteŉ Kunstenaarvoorstelling van hoe Kronos die planete ‘verorber’ (Foto: Nasa) Wetenskaplikes van die Princeton-universiteit in die VSA beweer hulle het nou uiteindelik uitgepluis waarom die chemiese samestelling van ŉ ster genaamd Kronos, soveel verskil van sy dubbelster-maat, Krios. Astronome het voorheen gesê dit blyk asof Kronos verskeie elemente bevat wat in rotsvorming teenwoordig is – iets wat tot dusver nog nie verklaar kon word nie. Van die algemeenste elemente wat in die ster opgemerk is, is onder meer magnesium, aluminium, silikoon, yster, chroom en yttrium. Ná ŉ deeglike navorsingsproses het navorsers nou met die afleiding vorendag gekom dat Kronos rotsagtige planete moes verslind het. ŉ Berekening het aan die lig gebring dat dit op ŉ massa soortgelyk aan 15 aardgrootte planete sou neerkom. In die Griekse mitologie het die titan Kronos sy kinders verslind, wat Poseidon (beter bekend as Neptunus), Hades (Pluto) en drie dogters ingesluit het. Wetenskaplikes het dus besluit om dié ster na die mitologiese karakter te vernoem en die ander ster na sy minder bekende broer (Krios). Kronos en Krios is sowat 350 ligjaar weg van die aarde en twee ligjare van mekaar. Hulle is sowat 4 miljard jaar oud. Navorsing oor waarom die ster die planete “verslind” het, word nog afgehandel. Bron: New Atlas